<classify> MSEMAJI Mkuu wa Serikali, Dk Hassan Abbasi amesema viongozi wa Morogoro watakuwa wasemaji rasmi wa tukio la moto lililosababisha vifo vya watu 64 na kujeruhi wengine 70.Ametoa wito kwa Watanzania kuungana na wakazi wa Morogoro kuomboleza vifo hivyo na kuwaombea majeruhi ili wapate tiba wapone haraka.Akizungumza kupitia Kituo cha Televisheni cha TBC1 jana, Dk Abbasi ambaye pia ni Mkurugenzi wa Idara ya Habari MAELEZO, alitoa wito pia kwa watu kutoa msaada kuhakikisha miili ya waliokufa inatambuliwa na ndugu zao na kuhifadhiwa na majeruhi wanapata tiba ili wapone na kurudi katika hali zao kiafya.Dk Abbasi alisisitiza pia vyombo vya habari kuandika na kutumia picha za tukio hilo kwa weledi, maadili na watumiaji wengine wa simu za mkononi kutumia utu na maadili wakati wanapopiga picha za matukio kama hayo na kuacha kusambaza hovyo kwani sio jambo zuri.Aliwataka wananchi kuchukua tahadhari zinapototea ajali waache kukimbilia kwenye maeneo hayo na badala yake wanapaswa kukaa mbali na kuongeza kuwa anaamini Watanzania wana elimu ya kutosha kuhusu matukio hayo kwani si la kwanza, ila jambo la msingi ni kujifunza kukaa mbali ili kuepusha majanga kama hayo.  <topic>: KITAIFA 